text: Dong Energy tager navn efter dansk videnskabsmand
  02 oktober 2017 kl. 08.47
  Dong Energy skifter navn til Ørsted. Navnet er inspireret af videnskabsmanden H. C. Ørsted. 
  Administrerende direktør ved Energiselskabet Dong Energy, Henrik Poulsen, har netop offentliggjort det nye navn på et pressemøde på hovedkontoret i Skærbæk.
  Navneskiftet til Ørsted skyldes det strategiske skifte fra kul og olie til udelukkende grøn energi. 
  Selskabet har solgt sin olie- og gasforretning fra. Aftalen blev indgået i marts, men blev først effektueret endeligt for et par dage siden.
  Dong Energys navn har rødder i det, der tidligere hed Dansk Olie og Naturgas.
  Nyt navn og brand
  Det nye navn – Ørsted – henviser til den danske videnskabsmand Hans Christian Ørsted (1777-1851).
  Ørsted stod i spidsen for flere banebrydende videnskabelige opdagelser, blandt andet opdagelsen af elektromagnetismen i 1820, hvilket lagde kimen til nutidens måde at producere strøm på.
  I forbindelse med navneskiftet til Ørsted vil der blive lanceret et nyt logo og en ny brand-identitet.
  Den nye brand-identitet er inspireret af den danske designtradition ved at være enkel, funktionel og menneskelig og bidrage til en bæredygtig livsstil. Brand-identiteten vil rumme hele farvespektret og er inspireret af den skandinaviske natur og den danske 1900-tals kunstner Vilhelm Lundstrøm.
  Dong - unævneligt på engelsk
  Under pressemødet mandag formiddag var der tydelige latterbrøl, da direktør Henrik Poulsen fortalte, at på engelsk er Dong slang for mandens kønsdele og derfor også en af grundene til navneskiftet.
  